དག་བཀྲེས་པ་མེད་པར་གྱུར།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།བཀྲེས་ཤིང་སྐོམ་པ་དག་དང་བྲལ་བར་གྱུར།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།དམུས་ལོང་གྱུར་པའི་མི་གང་ཅི་ཡོད་དང་།།རྣ་བས་མི་ཐོས་མགོན་མེད་བསོད་ནམས་ཆུང་།།དེ་དག་ཐམས་ཅད་མིག་དང་རྣ་བ་ཐོབ།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།གཤིན་རྗེའི་ཡུལ་གྱི་ཡི་དགས་གང་ཡོད་པ།།ཤིན་ཏུ་སྡུག་བསྔལ་ངར་སྣབས་མཆིལ་མ་ཟ།།ཐམས་ཅད་འོད་ཀྱིས་རེག་པས་བདེ་བར་གྱུར།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།བྲག་གི་རྩེ་དང་རི་ཡི་རྩེ་མོ་དང་།།ཤིང་མཆོག་སཱ་ལ་དང་ནི་དོང་ཀ་རྣམས།།ཐམས་ཅད་སངས་རྒྱས་བཞུགས་པའི་ཕྱོགས་སུ་འདུད།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།རྒྱ་མཚོ་མཐར་ཐུག་གྲོང་དང་གྲོང་ཁྱེར་རྣམས།།ས་ཀུན་རྣམ་པ་དྲུག་ཏུ་རབ་ཏུ་གཡོས།།འདིར་ནི་གང་ལའང་གནོད་པར་གྱུར་པ་མེད།།ལྷ་དང་མི་དང་གྲུལ་བུམ་སྲིན་པོ་དང་།།སྐྱེས་བུ་གནས་པ་དགའ་མགུ་སེམས་རངས་ཏེ།བྱང་ཆུབ་དམ་པ་མཆོག་ལ་དད་བསྐྱེད་ནས།།འཇིག་རྟེན་རྣམ་པར་འདྲེན་པའི་གདུགས་ཀྱང་འཛིན།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།སིལ་སྙན་སྟོང་དག་མ་བརྡུངས་སྒྲ་འབྱིན་ཏེ།།ཤིན་ཏུ་ཡིད་འོང་རོལ་མོའི་དབྱངས་ཐོས་པས།།དེ་ཚེ་སེམས་ཅན་ཐམས་ཅད་རབ་ཏུ་དགའ།།སྡོང་པོ་སྟོང་ཕྲག་བརྒྱ་དག་འདུད་པར་གྱུར།།དེ་ཚེ་མེ་ཏོག་ཀུན་ཀྱང་རབ་ཏུ་རྒྱས།།བར་སྣང་ལས་ནི་ལྷ་རྣམས་བརྒྱ་སྟོང་དག།རྒྱལ་བ་ལ་ཡང་མི་མིན་མཆོད་པ་བྱེད།།རྒྱལ་བས་སྒོ་ཡི་ཐེམ་སྟེང་ཞབས་བཞག་ཚེ།།གླང་པོ་བརྒྱ་དག་སེམས་དགའ་སྒྲ་འབྱིན་ཏེ།།རྟ་དང་བ་ལང་རྒྱལ་པོ་ལུས་ཀྱང་སྟོད།།རི་དགས་རྒྱལ་པོ་སེང་གེ་སྒྲ་འབྱིན་བྱེད།།ས་དབང་རྒྱལ་པོ་གང་སུ་ཇི་སྙེད་ཅིག།ཕྱོགས་དང་ཕྱོགས་མཚམས་དག་ནས་ལྷགས་པ་རྣམས།།རྒྱལ་བའི་དཔལ་གཟི་དེ་འདྲ་མཐོང་ནས་ནི།།རབ་ཏུ་སེམས་དགའ་ས་ལ་འདུག་ཅིང་འདུད།།ཁ་ཅིག་འཇིག་རྟེན་མགོན་ལ་མངོན་པར་སྟོད།།ཁ་ཅིག་རྒྱལ་ལ་མེ་ཏོག་ཆར་འབེབས་ཤིང་།།ཁ་ཅིག་སོར་བཅུ་ཐལ་མོ་སྦྱར་ནས་སུ།།ཨེ་མ་རྒྱལ་བ་ཐུགས་རྗེ་ཅན་ཞེས་སྨྲ།།ཁ་ཅིག་མུ་ཏིག་དོ་ཤལ་བཟང་པོ་དང་།།